Diari Oficial de la Generalitat Valenciana


Sumari del DOGV 8175, del 22-11-2017 (2017/10206)

RESOLUCIÓ de 13 de novembre de 2017, del director general de Relacions amb les Corts, per la qual es publica el Conveni entre la Generalitat, a través de la Conselleria de Sanitat Universal i Salut Pública, i l'Ajuntament de Bugarra per a realitzar un programa de promoció, foment i pràctica de l'activitat física i exercici físic orientat a la salut des del centre de salut d'Atenció Primària de Bugarra.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8175

Data del DOGV
:   22-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10232


Data del document
:   13-11-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de novembre de 2017, del director general de Relacions amb les Corts, per la qual es publica el Conveni entre la Generalitat, a través de la Conselleria de Sanitat Universal i Salut Pública, i l'Ajuntament de Bugarra per a realitzar un programa de promoció, foment i pràctica de l'activitat física i exercici físic orientat a la salut des del centre de salut d'Atenció Primària de Bugarra. [2017/10273]  
La Generalitat, a través de la Conselleria de Sanitat Universal i Salut Pública, i l'Ajuntament de Bugarra han subscrit, el dia 26 d'octubre de 2017, un conveni per a realitzar un programa de promoció, foment i pràctica de l'activitat física i exercici físic orientat a la salut des del centre de salut d'Atenció Primària de Bugarra, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 10 de novembre de 2017 i número 1566/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
  
València, 13 de novembre de 2017.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria de Sanitat Universal i Salut Pública i l'Ajuntament de Bugarra, per a elaborar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Bugarra  
  
València, 26 d'octubre de 2017  
  
Reunits  
D'una part, Carmen Montón Giménez, consellera de Sanitat Universal i Salut Pública, en representació de l'Administració de la Generalitat, nomenada per Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, d'acord amb el que disposen els articles 17.f i 28.g de la Llei 5/1983, de 30 de desembre, de la Generalitat, del Consell, en virtut del que estableix l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i especialment facultada per a la subscripció d'aquest conveni de col·laboració per acord del Consell, de data 20 d'octubre de 2017.  
I d'una altra, Teresa Cervera García, alcaldessa de l'Ajuntament de Bugarra, en representació de l'Ajuntament de Bugarra, amb CIF núm. W-6790042-P, en nom seu i representació, i en virtut de les competències atribuïdes per l'article 21 de la Llei /1985, de 2 d'abril, reguladora de les bases de règim local i la resta de disposicions concordants aplicables, i especialment facultada per a la subscripció d'aquest conveni de col·laboració per acord de la Junta de Govern de l'Ajuntament, de data 29 de setembre de 2017.  
  
EXPOSEN  
  
L'article 54.1 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, modificada per la Llei orgànica 1/2006, de 10 d'abril, atribueix a la Generalitat l'organització, l'administració i la gestió de totes les institucions sanitàries públiques del territori de la Comunitat Valenciana.  
L'article 7 de la Llei 10/2014, de 29 de desembre, de salut de la Comunitat Valenciana, configura el Sistema Valencià de Salut, encomana la gestió d'aquest a la conselleria competent en matèria de sanitat i estableix que és el conjunt de tots els centres, serveis i establiments de la Comunitat Valenciana dirigits a fer efectiu el dret a la salut.  
  
Per la seua banda, la Llei 7/1985, de 2 d'abril, reguladora de les bases del règim local, i el Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, preveuen la subscripció de convenis entre diferents administracions per a millorar l'eficiència de la gestió pública, eliminar duplicitats administratives i complir amb la legislació d'estabilitat pressupostària i sostenibilitat financera.  
La conselleria amb competències en matèria de sanitat, desplega un model d'atenció primària que pretén acostar els serveis de salut a la població i millorar l'atenció que des d'aquest àmbit es presta, al mateix temps que augmenta la qualitat dels serveis esmentats. En aquest sentit, per a complementar el nivell de prestació dels serveis i acostar l'atenció sanitària a la totalitat de la població de la zona bàsica, es fa necessari promoure l'educació i l'activitat física per a la salut amb una actuació conjunta de col·laboració entre la Conselleria de Sanitat Universal i Salut Pública de la Generalitat i l'Ajuntament de Bugarra.  
  
D'altra banda, l'article 111 de la Llei 8/2010, de 23 de juny, de la Generalitat, de règim local de la Comunitat Valenciana, estableix que les entitats locals de la Comunitat Valenciana podran cooperar entre si o amb l'Administració de l'Estat o de la comunitat autònoma a través de convenis o acords que tinguen com a finalitat l'execució en comú d'obres, la prestació de serveis comuns o la utilització conjunta de béns o instal·lacions.  
De conformitat amb el que estableix l'article 49.b de la Llei 40/2015, d'1 d'octubre, de règim jurídic del sector públic, així com l'article 11 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i el que s'ha indicat en el paràgraf anterior, la competència en què es fonamenta l'actuació de l'Ajuntament que subscriu aquest conveni es basa, fonamentalment, en la declaració de nul·litat de la disposició transitòria primera de la Llei 27/2013, de 27 de desembre, de racionalització i sostenibilitat de l'Administració local, atés que la Llei 8/2010, de 23 de juny, de la Generalitat, de règim local de la Comunitat Valenciana, en l'exercici de les competències pròpies de la Comunitat Valenciana, atribueix expressament als municipis aquesta competència de participació en la gestió de l'atenció primària de salut, la qual cosa atorga un títol legal que habilita els ajuntaments a subscriure aquest conveni en l'exercici d'aquesta competència que de manera expressa els atribueix la llei autonòmica de règim local esmentada.  
En consonància amb el que s'ha expressat anteriorment, cal ressaltar que el títol que habilita per a la subscripció del conveni també queda establit en la Llei 8/2010, de 23 de juny, de la Generalitat, de règim local de la Comunitat Valenciana, ja que en l'article 33.3.i indica que els municipis valencians tenen competències pròpies en les matèries següents: «Participació en la gestió de l'atenció primària de la salut.».  
La Direcció General d'Administració Local de Presidència de la Generalitat ha emés un informe d'inexistència de duplicitats, amb data 4 de juliol de 2017.  
De conformitat amb el que estableix l'article 49.b de la Llei 40/2015, d'1 d'octubre, de règim jurídic del sector públic, la competència en què es fonamenta l'actuació de l'administració pública que subscriu aquest conveni es basa en el que estableix l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en relació amb l'article 4.2 del Decret 37/2017, de 10 de març, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública.  
Aquest conveni serà objecte de publicitat activa de conformitat amb el que estableix la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
En conseqüència, les dues institucions acorden formalitzar aquest conveni, segons les següents  
  
CLÀUSULES  
  
Primera. Objecte del conveni  
L'objecte d'aquest conveni és regular les relacions i les accions entre les dues administracions perquè es puga desenvolupar, amb l'equip d'atenció primària (EAP) de Bugarra i el personal no sanitari, però amb titulació i formació suficient i adequada, un programa d'interés social de promoció, foment i pràctica de l'activitat física i de l'exercici físic orientat a la salut. El programa esmentat es denomina Programa d'exercici físic supervisat: «Motiva't/Activa't».  
  
  
Segona. Àmbit d'aplicació  
Aquest conveni és aplicable a la ciutadania resident o empadronada al municipi de Bugarra amb assignació del centre d'atenció primària al municipi esmentat.  
  
Tercera. Principis que regeixen aquest conveni  
Els principis que regeixen aquest conveni per a l'elaboració del Programa d'exercici físic supervisat (PEFS) són els següents:  
1. Integrar en la planificació estratègica municipal una orientació major a la salut de les activitats esportives, i dotar-la de mitjans i d'eines per a aconseguir-ho.  
2. Promocionar en tots els segments de població una vida activa, saludable i hàbits d'activitat física.  
3. Procurar l'atenció a poblacions especials en la pràctica de l'activitat física i l'exercici físic amb paràmetres saludables.  
4. Facilitar al personal professional sanitari recursos tècnics i humans per a la recomanació i prescripció d'activitat física i exercici físic orientats a la salut.  
5. Promoure el treball multidisciplinari i coordinat entre el personal professional sanitari i el personal professional destinat a l'activitat física municipal per a millorar la prestació de serveis assistencials als ciutadans amb l'objectiu de fomentar la pràctica de l'activitat física saludable.  
6. Promocionar la pràctica efectiva i real de l'activitat física en col·laboració amb el sector sanitari, des de tots els àmbits i, especialment, en aquells més pròxims a la ciutadania.  
7. Informar sobre els recursos municipals per a la salut de què disposa el municipi utilitzant el màxim de canals.  
8. Col·laborar en la formació contínua del personal professional de l'activitat física i l'esport, així com en la del personal professional sanitari que participa en el programa.  
9. Facilitar la formació contínua orientada a la millora de les activitats esportives municipals.  
10. Col·laborar amb el departament de salut amb accions de difusió i formació orientades al foment i la pràctica de l'activitat física, la salut i els hàbits saludables.  
  
Quarta. Obligacions de les parts  
Són obligacions de les parts:  
a) Per part de l'Ajuntament de Bugarra:  
1. Les línies d'actuació que s'han de seguir en el desplegament d'aquest programa se cenyiran als protocols i les directrius consensuats i comunicats pel coordinador del programa «Motiva't/Activa't» i, en allò no previst en els protocols i les directrius esmentats, se cenyirà a les ordres i les directrius que emanen des de la coordinació de l'equip d'atenció primària de Bugarra. Aquestes línies seran: línia de treball de «prevenció i/o formació» (p. ex., col·laborant en accions de difusió i/o formació que s'impulsen des del Centre de Salut de Bugarra), i la línia de treball d?«intervenció amb pacients» (per mitjà dels protocols de treball aprovats pel coordinador del Programa «Motiva't/Activa't»), que relacionaran el personal professional sanitari i el personal professional de l'activitat física i l'esport que participen en el programa.  
  
2. Assumir tots els costos derivats de l'elaboració del programa, i aportar tot el material, l'equipament, les infraestructures i el personal que siguen necessaris per al desplegament del projecte.  
3. Els serveis professionals que aporte l'Ajuntament de Bugarra se cenyiran a les característiques següents:  
- Tindran la formació tècnica, els coneixements, les actituds i les aptituds necessaris per a participar en el projecte, i estaran en possessió de la titulació adequada de conformitat amb el que estableixen els articles 7, 14, 19 i 21 de la Llei 2/2011, de 22 de març, de l'esport i l'activitat física de la Comunitat Valenciana (per a aquest projecte, persones llicenciades/graduades en Ciències de l'Activitat física i l'Esport amb especialització o en curs d'especialització del màster en Salut).  
- Compliran amb les obligacions laborals i fiscals que se'ls apliquen.  
- Als efectes d'aquest conveni, se'ls denominaran «professional en educació física».  
- La naturalesa de les relacions de col·laboració que s'estableixen entre el personal sanitari i no sanitari que participe en el programa no serà laboral, sinó administrativa, i estarà regulada per aquest conveni i altres disposicions legals que l'afecten. En conseqüència, no es derivarà a la Conselleria de Sanitat Universal i Salut Pública ni a l'EAP de Bugarra ni als Hospitals Arnau de Vilanova de València o de Llíria cap obligació de caràcter laboral.  
- A més, per a qualsevol incidència o necessitat, l'Ajuntament de Bugarra posa a disposició del Centre de Salut d'Atenció Primària la figura del «professional tècnic esportiu municipal», que actuarà com a figura de suport entre les dues institucions (Conselleria de Sanitat Universal i Salut Pública i Ajuntament de Bugarra).  
b) Per part de la Conselleria de Sanitat Universal i Salut Pública:  
1. Autoritzar el personal mèdic de l'equip d'atenció primària i el d'assistència especialitzada (i el personal professional sanitari que aquests determinen) a col·laborar activament recomanant i prescrivint la realització d'activitat física saludable als usuaris del centre de salut, especialment a les persones amb «tipologies de risc» que siguen susceptibles de participar en el programa que s'acompanya com a annex. Aquest personal usuari serà derivat al «professional en educació física» (amb titulació en Ciències de l'Activitat Física i l'Esport).  
2. Participar en les diferents reunions de coordinació, seguiment i avaluació del programa.  
3. Per a un correcte desenvolupament de la prescripció facultativa de realització d'activitat i exercici físic i una aplicació correcta i individualitzada a cada pacient que participe en el programa, els professionals sanitaris hauran de proporcionar al «professional en educació física» la informació que necessite per a la correcta planificació de les càrregues, els volums i les intensitats de treball, i respectar, en tot cas, el que s'indica en el paràgraf següent.  
4. La participació d'un pacient en el PEFS serà sempre voluntària. En l'exercici de l'autonomia de la seua voluntat (Llei 41/2002, de 14 de novembre, bàsica reguladora de l'autonomia del pacient i de drets i obligacions en matèria d'informació i documentació clínica), haurà de consentir expressament, si escau, la cessió de dades personals i, en especial les relatives a la seua salut, segons estableixen els articles 7 i 8 de la Llei orgànica 15/1999, de 13 de desembre, de protecció de dades de caràcter personal.  
  
Cinquena. Exclusiva d'obligacions econòmiques  
De conformitat amb el que estableix l'article 11.2 del Decret 176/2014, de 10 d'octubre, del Consell, l'aplicació i l'execució d'aquest conveni, incloent a aquest efecte tots els actes jurídics que pogueren dictar-se en l'execució i el desplegament d'aquest, no podrà suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
Per a això, l'Ajuntament de Bugarra es compromet a dotar el projecte de tots els recursos que siguen necessaris per al bon funcionament tècnic i per a la prestació d'un servei de qualitat.  
  
Sisena. Cobertura de riscos  
Tot el personal no sanitari disposarà de la corresponent cobertura de riscos de responsabilitat civil, per mitjà de la col·legiació corresponent. L'Ajuntament de Bugarra remetrà a la gerència del Departament de Salut València Arnau de Vilanova-Llíria una còpia de la titulació del personal no sanitari adscrit al programa, i també l'acreditació de col·legiació i les dades de la corresponent pòlissa de cobertura de responsabilitat civil.  
Qualsevol altre tipus de personal que poguera col·laborar en el programa en funcions de pràctiques (p. ex., personal becari) es regularà per un conveni independent, segons el pla d'estudis de cada institució educativa d'on provinga.  
  
Setena. Protecció de dades de caràcter personal  
L'accés a totes les dades protegides per llei només serà facilitat pel personal sanitari de l'EAP de Bugarra, quan ho considere absolutament necessari per al desenvolupament de la prescripció de realització d'activitat i d'exercici físic; i, com ja s'ha indicat, sempre que la participació del pacient en el PEFS siga voluntària i consenta expressament, si escau, la cessió d'aquestes i, en especial de les relatives a la seua salut, segons estableixen els articles 7 i 8 de la Llei orgànica 15/1999, de 13 de desembre, de protecció de dades de caràcter personal.  
  
L'Ajuntament de Bugarra es compromet sota la seua responsabilitat a garantir, a cada moment, el respecte dels drets dels pacients; en especial, els que estableixen les normes que regulen la protecció de les dades de caràcter personal.  
Els serveis informàtics del Departament de Salut València Arnau de Vilanova-Llíria facilitaran la instal·lació del suport informatiu que siga necessari per al desplegament del programa.  
  
Huitena. Efectes i vigència  
Aquest conveni serà efectiu des del dia de la signatura, tindrà una vigència d'un any i serà prorrogable automàticament, per períodes anuals, si no hi ha denúncia expressa de les parts amb tres mesos d'antelació a la finalització de cada període. El nombre màxim de pròrrogues que es podran fer serà de quatre.  
  
Novena. Òrgan mixt de seguiment, vigilància i control  
D'acord amb el que preveu l'article 9 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, així com el que estableix l'article 49.f de la Llei 40/2015, d'1 d'octubre, de règim jurídic del sector públic, es crea un òrgan mixt de seguiment, vigilància i control de l'execució del conveni.  
Aquest òrgan mixt de seguiment i control estarà integrat per tres persones representants de la Conselleria amb competències en matèria de sanitat, designades per la persona titular de la direcció general amb competències en matèria d'assistència sanitària, i tres persones representants del Consistori designades per la persona titular d'aquest, i entre les seues funcions es troben les que estableixen els apartats 1 i 2 de l'article 9 del Decret 176/2014 esmentat, i també les que es determina l'article 49.f de la Llei 40/2015.  
La Comissió es reunirà sempre que ho considere necessari una de les parts i prèvia convocatòria d'aquesta, i serà competent per a resoldre els problemes d'interpretació i compliment que puguen plantejar-se respecte del conveni.  
Les actes i els acords que s'emeten en el desplegament i l'execució de les funcions d'aquest òrgan de seguiment hauran de remetre's a la direcció general amb competències en matèria d'assistència sanitària i a l'Alcaldia de l'Ajuntament.  
  
Desena. Resolució anticipada i causes d'extinció  
Seran causes de resolució anticipada d'aquest conveni de col·laboració les següents:  
a) L'incompliment per qualsevol de les parts dels compromisos assumits.  
b) El mutu acord de les parts, que s'instrumentalitzarà per escrit.  
  
c) La impossibilitat sobrevinguda, legal o material, de complir-ne les clàusules.  
En el cas de l'extinció anticipada del conveni, es posarà fi a les actuacions en curs d'execució, i quedaran resoltes amb la finalització de les actuacions que en aquest moment es duguen a terme.  
  
Onzena. Naturalesa i jurisdicció competent  
Aquest conveni de col·laboració té naturalesa administrativa i l'ordre jurisdiccional contenciós administratiu serà el competent per a conéixer les qüestions litigioses que pogueren sorgir en ocasió de la seua interpretació, validesa, eficàcia o compliment.  
  
I en prova de conformitat amb totes i cada una de les clàusules que s'hi han establit, signen aquest document per triplicat, en el lloc i la data que s'han indicat en l'encapçalament.  
  
La consellera de Sanitat Universal i Salut Pública,  
Carmen Montón Giménez  
L'alcaldessa de l'Ajuntament de Bugarra,  
Teresa Cervera García  
  
  
ANNEX  
  
ASPECTES DEL PROGRAMA  
  
Programa d'Exercici Físic Supervisat «MOTIVA'T/ACTIVA'T»  
OBJECTIU POBLACIONAL PRINCIPAL Els haurà de derivar el personal professional sanitari i hauran de complir les característiques de:  
1. Tindre patologies cròniques no transmissibles, en situació estable.  
2. Ser majors d'edat, amb capacitat plena d'obrar i sense privació de llibertat.  
3. Ser pacients o persones amb:  
- Factors de risc cardiovascular (FRCV) o cardiopatia isquèmica.  
- Patologies cròniques de l'aparell locomotor (musculoesquelètiques).  
- Malaltia pulmonar obstructiva crònica.  
- Trastorns mentals o addictius estabilitzats.  
- Fibromiàlgia.  
CRITERIS D'ACCÉS AL PROGRAMA Criteris d'inclusió dels pacients en el programa:  
  
  
Per a ser derivats al programa, els pacients hauran de complir unes característiques i patir, de manera aïllada o conjunta, alguna de les següents patologies cròniques no transmissibles:  
1. Diabetis mellitus tipus II.  
2. FRCV (obesitat, sobrepés o dislipèmia).  
3. Patologia crònica musculoesquelètica de la columna vertebral.  
4. Patologia òssia degenerativa (artrosi).  
5. Patologia obstructiva crònica pulmonar.  
6. Fibromiàlgia.  
7. Malaltia mental o addicció estable o abstinent.  
  
  
A petició de l'EAP es podran determinar altres grups d'intervenció específics.